Kære

**Hvorfor skriver vi til dig?**

Vi skriver til dig, fordi du vil modtage traumefokuseret behandling i Børnehus X. Behandlingen er en del af Social- og Boligstyrelsens projekt, der skal give bedre og landsdækkende behandling til børn og unge, der har oplevet seksuelle overgreb og/eller vold. Social- og Boligstyrelsen får hjælp til at evaluere projektet fra forskningsinstitutionen VIVE. Derfor vil VIVE også behandle oplysningerne.

**Vi bruger oplysninger om dig**

For at kunne evaluere projektet og følge behandlingens virkning bruger VIVE oplysninger fra alle deltagere i behandlingen – også fra dig. VIVE får oplysningerne om dig fra Børnehus X.

Social- og Boligstyrelsen har ansvaret for, at vi og VIVE passer godt på dine personoplysninger. VIVE handler på vegne af Social- og Boligstyrelsen som vores databehandler.

**Hvilke oplysninger bruger vi?**

De oplysninger, vi bruger om dig er oplysninger om dit navn, alder, køn, adresse, fødselsdato, CPR-nummer, livsstil, sociale forhold, familieforhold, helbred og overgrebet. Da vi behandler meget personlige og følsomme oplysninger om dig, sørger vi for, at hverken du eller din familie vil blive beskrevet i projektet på en måde, så I kan genkendes.

#### **Hvorfor må vi bruge dine oplysninger?**

Social- og Boligstyrelsen må gerne bruge oplysningerne, når vi skal lave en statistisk eller videnskabelig undersøgelse[[1]](#footnote-1)*.* Vi behøver ikke først at spørge dig om lov, men det står i reglerne, at vi skal fortælle dig, at vi bruger dine oplysninger. Det er derfor, du får dette brev.

Vi bruger ikke dine personoplysninger til at træffe en ny afgørelse i din sag, og din kommune må ikke bruge oplysningerne til sagsbehandlingen.

**Har du nogle spørgsmål?**

Hvis du har nogle spørgsmål til det, der står i dette brev, må du altid gerne kontakte os. Du kan ringe på telefonnummer 41 93 24 50 og tale med vores databeskyttelsesrådgiver. Det er en person, som kan svare på spørgsmål om, at vi bruger dine personoplysninger.

Du må også gerne kontakte projektlederen i projektet, Merete Bonde Jørgensen på telefonnummer 41 93 24 85.

# *Opbevaring af dine oplysninger*

Når vi er færdige med at bruge dine personoplysninger, overfører vi dem til Danmarks Statistik. Her bliver dit CPR-nummer erstattet med et løbenummer. Danmarks Statistik opbevarer herefter dine oplysninger for os, så vi senere kan bruge dem til at evaluere og følge behandlingens virkning, og så andre forskere senere kan bruge dem til at udvikle behandlingen til børn og unge

# *Klage til Datatilsynet*

Datatilsynet holder øje med, at reglerne om behandling af personoplysninger overholdes. Du kan klage til Datatilsynet, hvis du er utilfreds med den måde, Social- og Boligstyrelsen bruger dine personoplysninger på.

Du kan ringe til Datatilsynet på telefonnummer 33 19 32 00.

Med venlig hilsen

*Merete Bonde Jørgensen*

*Projektleder*

1. Art. 6, stk. 1, litra e i databeskyttelsesforordningen og databeskyttelseslovens § 11, stk. 1 (almindelige personoplysninger) og § 10, stk. 1, i databeskyttelsesloven (følsomme personoplysninger). [↑](#footnote-ref-1)